b'\n_START_ARTICLE_\nBanca Su\xc3\xb1er\n_START_SECTION_\nLloren\xc3\xa7 Su\xc3\xb1er i Clot (+1919)\n_START_PARAGRAPH_\nDurant l\'\xc3\xbaltima d\xc3\xa8cada del segle XIX Lloren\xc3\xa7 Su\xc3\xb1er i Clot (+1919) establir\xc3\xa0 la seva casa de banca a Ripoll on vivia. Fill d\'un sastre, havia estat ell mateix sastre el 1887 abans de dedicar-se als negocis i les finances. Fou comerciant de roba a l\'engr\xc3\xb2s i tamb\xc3\xa9 propietari d\'un magatzem de sal comprat al seu germ\xc3\xa0 Dom\xc3\xa8nenc. Casat amb Consol Ferrer Sal\xc3\xb3 (1867-1940) amb cinc fills, entre ells Tom\xc3\xa0s Su\xc3\xb1er i Ferrer, que arribar\xc3\xa0 a ser ambaixador del govern espanyol i Eduard Su\xc3\xb1er i Ferrer, que el 1939 ser\xc3\xa0 el primer alcalde franquista de Ripoll._NEWLINE_Llorenc Su\xc3\xb1er port\xc3\xa0 a terme diverses inversions en infraestructures com l\'enllumenat electric de Ripoll (inversor i gerent de la "Sociedad de Alumbrado Electrico de Ripoll SA") l\'any 1892 i va participar en la construcci\xc3\xb3 de la l\xc3\xadnia de ferrocarril Ripoll- Puigcerd\xc3\xa0, com adjudicatari per la construcci\xc3\xb3 de diversos trams i ponts el 1912. Ingress\xc3\xa0 a l\'Associaci\xc3\xb3 de Banquers de Barcelona el 1916. A la seva mort, el 1919, el negoci va passar al seu fill, Pere Su\xc3\xb1er i Ferrer. _NEWLINE_El 1929 la societat individual es convert\xc3\xad en an\xc3\xb2nima amb el nom de Banca Su\xc3\xb1er SA. El Banc Urquijo Catal\xc3\xa0 prengu\xc3\xa9 aleshores una participaci\xc3\xb3 en el capital.\n_START_SECTION_\nFitxa banc\xc3\xa0ria, venda i canvi de denominaci\xc3\xb3\n_START_PARAGRAPH_\nDespr\xc3\xa9s de la Guerra Civil, el 1950 la Banca Su\xc3\xb1er SA aconsegu\xc3\xad la seva inscripci\xc3\xb3 en el Registre de Bancs i Banquers, amb el n\xc3\xbamero 132 de la Banca Local Espanyola. Al capdavant del banc hi havia aleshores el segon fill de Lloren\xc3\xa7 Sunyer i Clot, Eduard Su\xc3\xb1er i Ferrer (+1954), molt lligat al franquisme membre de FET-JONS, i primer alcalde franquista de Ripoll, qu\xc3\xa8 el 1953 el vengu\xc3\xa9 a un grup encap\xc3\xa7alat per Jaume Castell i Lastortras, per 7.5 milions de pessetes. Una auditoria va posar en evid\xc3\xa8ncia que el banc arrossegava unes p\xc3\xa8rdues d\'uns 10 milions, de manera que l\'anterior propietari encara va ha ver de posar diners sobre la taula per a confirmar l\'operaci\xc3\xb3 . _NEWLINE_El nou grup va aconseguir autoritzaci\xc3\xb3 per a obrir una sucursal de la banca a Madrid el 1954. Tot seguit va procedir a el canvi de denominaci\xc3\xb3, que va convertir la Banca Su\xc3\xb1er de Ripoll en Banco de Madrid (febrer del 1954)._NEWLINE_Eduard Su\xc3\xb1er va ser conseller del nou banc uns quants mesos, ja que mor\xc3\xad al desembre del 1954_NEWLINE_El Banc de Madrid, ser\xc3\xa0 juntament amb la seva l\'entitat participada, Banc Catal\xc3\xa0 de Desenvolupament la pedra angular amb la que el nou propietari, l\'empresari catal\xc3\xa0 Jaume Castell i Lastortras edificar\xc3\xa0 el \xe2\x80\x9cGrup Castell\xe2\x80\x9d fins al seu ensorrament l\'any 1978.'